Băsescu face apel la onoarea lui Oprea: trebuie să demisioneze

„Onoarea de general de care face atâta caz îl obligă să demisioneze”, a declarat Traian Băsescu, la B1Tv. El a mai spus că principalul răspunzător pentru moartea polițistului Bogdan Gigină este cel care i-a dat ordin să se așeze în fața coloanei oficiale. „Nu de la Oprea a primit dispoziția să se așeze în fața coloanei, cel care i-a dat dispoziție este primul care trebuie făcut răspunzător” a mai spus el, precizând că timp de zece ani cât a fost președinte nu a văzut niciodată o motocicletă deschizând coloana oficială.

Băsescu a mai spus că nu vrea să facă „jocuri politice” dar, referitor la numărul mare de deplasări cu coloană oficială ale lui Oprea, este convins că acesta a exagerat și a folosit serviciile poliției și în scopuri personale, pentru a merge la restaurant sau la nunți. „Aici sunt convins că a exagerat Oprea, e stilul lui… probabil și la restaurant și la nunți s-a dus cu coloană oficială”, a comentat el.

Întrebat de ce i-a acordat două stele de general lui Gabriel Oprea, fostul președinte a mai spus că „generalii în rezervă se avansează mult mai ușor, la propunerea consilierului pentru securitate națională sau a ministerelor”. ” „El este în rezervă, este doar onorific, nu ia bani în plus nici acum nici la pensie..(..) Da, îi plac titlurile astea, s-a făcut și doctor”, a mai comentat Băsescu.

El a mai spus că ordonanța care permite liderilor de partide să beneficieze de paza SPP este o „nebunie” și „trebuie zburată”. „Coloanele astea costă, dacă securitatea acestor demnitari nu justifică, asta e..”, a comentat el, acuzându-l pe președintele Klaus Iohannis că a vrut să-i dea Alinei Gorghiu pază SPP, iar premierul Victor Ponta a vrut să-i facă „un cadou” lui Liviu Dragnea.